บสก.ปัดฝุ่นเล็งขายคอนโดมิเนียมราคาตํ่า
บสก.เตรียมนำคอนโด มิเนียมราคาต่ำ 2,000 ห้อง ขายปีหน้า เผยนักลงทุนจองเหมาซื้อปล่อยเช่าต่อ
6 ต.ค. 2557

บสก.เตรียมนำคอนโด มิเนียมราคาต่ำ 2,000 ห้อง ขายปีหน้า เผยนักลงทุนจองเหมาซื้อปล่อยเช่าต่อ 
นายสมพร มูลศรีแก้ว รองกรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า บสก.เตรียมที่จะนำดอนโดมิเนียมราคาต่ำประมาณ 2,000 ห้อง หรือเฉลี่ยประมาณ 5 แสนบาท/ห้อง ออกมาขายให้กับผู้ที่สนใจ โดยขณะนี้อยู่ระหว่างการไปประมูลซื้อมาจากกรมบังคับคดี ซึ่งคาดว่าจะเริ่มขายได้ในประมาณปีหน้า 
นอกจากนี้ ยังได้เตรียมงบประมาณ 40-50 ล้านบาท เพื่อที่จะนำไปปรับปรุงสภาพของสินทรัพย์ที่มีอยู่ เพื่อที่จะทำให้ขายได้ง่ายขึ้น 
“ตอนนี้มีนักลงทุนสนใจจะจองซื้อคอนโดมิเนียมมือสองราคาถูกเป็นจำนวนมาก เพื่อเป็นการลงทุน โดยบางคนจะซื้อทีเดียว 510 ห้อง และนำไปปล่อยให้เช่าต่อเดือนละ 1,500-2,000 บาท/ห้อง ซึ่งหากคิดเป็นอัตราผลตอบแทนแล้วก็จะได้ประมาณ 15-20% ซึ่งถือว่าให้ผลตอบแทนที่สูงกว่าเงินฝากของแบงก์พาณิชย์เสียอีก” นายสมพร กล่าว
นายสมพร กล่าวว่า บสก.คงจะไม่รอให้มีการแก้ไขกฎหมายที่จะไม่ต้องให้ผู้ซื้อรายใหม่ต้องรับภาระจ่ายค่าส่วนกลางที่เจ้าของเก่าค้างไว้ก่อนที่จะโอนคอนโดมิเนียมได้ เพราะไม่ทราบว่าจะใช้เวลาแก้ไขกฎหมายนานแค่ไหน แต่ถ้าแก้ไขกฎหมายผ่านจะทำให้ราคาคอนโดถูกลงอีกกว่า 30-40% 
นายสมพร กล่าวว่า ปัจจุบันนี้มีคอนโดมิเนียมเก่าๆ ที่ถูกยึดติดค้างกรมบังคับคดีจะค้างค่าส่วนกลางและเบี้ยปรับประมาณ 2-3 แสนบาท หรือคิดเป็น 40-50% แต่ถ้าแก้ไขกฎหมายดังกล่าวได้สำเร็จจะทำให้ประชาชนซื้อดอนโดมิเนียมมือสองได้ราคาถูกลง รวมทั้งไม่ต้องกลายเป็นคอนโดมิเนียมร้าง
นอกจากนี้ ภายในไตรมาสสุดท้ายนี้ บสก.อยู่ระหว่างซื้อสินทรัพย์ด้อยคุณภาพ (เอ็นพีแอล) จากธนาคารพาณิชย์ประมาณ 3 กอง มูลค่ารวมประมาณ 4,000 ล้านบาท จากที่ก่อนหน้านี้ซื้อเอ็นพีแอลจากธนาคารพาณิชย์มาแล้ว 7,000 ล้านบาท และคาดว่าทั้งปีจะสามารถซื้อเอ็นพีแอลได้ 1 หมื่นล้านบาท ตามเป้าหมาย โดยปัจจุบันมีสินทรัพย์รอการขาย (เอ็นพีเอ) ประมาณ 1.1 หมื่นรายการ คิดเป็นมูลค่าประมาณ 3.6 หมื่นล้านบาท 
อย่างไรก็ตาม ในวันที่ 8 ต.ค.นี้ บสก.ได้แบ่งสรรทรัพย์ที่มีคุณภาพและทำเลทองจำนวน 27 รายการ เช่น ที่ดินเปล่า โรงงาน อาคารสำนักงาน ทาวน์โฮม บ้านเดี่ยว และห้องชุดพักอาศัย คิดเป็นมูลค่า 1,657 ล้านบาท นำมาให้ลูกค้าประมูลที่สำนักงานใหญ่ คาดว่าจะมียอดขายทรัพย์จากงานนี้ประมาณ 200 ล้านบาท